NHL-tulokkaat 2015-16 Tulokkaiden pörssi 11.10.: Oscar Lindberg NYR 3 4+0 +5 Artemi Panarin CHI 3 2+2 +2 Dylan Larkin DET 2 1+2 +6 Mattias Janmark DAL 2 2+0 +1 T.van Riemsdyk CHI 3 1+1 +2 Max Domi ARI 2 1+1 +1 Anthony Duclair ARI 2 0+2 +3 Ben Hutton VAN 2 0+2 0 Jack Eichel BUF 2 1+0 -2

Sukupolvensa lahjakkaimmaksi pelaajaksi kehuttu Edmonton Oilersin Connor McDavid on ilman pisteitä kahden pelatun ottelun jälkeen.

Kanadalaissentterin piti olla kärkiehdokas NHL:n parhaalle tulokaspelaajalle jaettavalle Calder Trophy -palkinnolle. Harjoitusotteluiden väläytyksistä on kuitenkin pitkä matka NHL-otteluiden vakiopistenikkariksi. Runkosarjamatseissa pelitempo ja intensiteetti nousevat aina parilla pykälällä.

Vasta 18-vuotias Connor McDavid on ollut kiistatta Edmontonin yksi parhaista ellei jopa paras pelaaja, mutta kemia ketjukavereiden kanssa on vielä hakusessa, eikä kiekko ole uponnut verkkoon parista hyvästä tontista huolimatta. Oilersin ylivoimapeli on ollut toistaiseksi lähinnä vitsi.

Lahjakas ja monipuolinen McDavid on pärjännyt kahdessa NHL-ottelussa jopa yllättävän hyvin laitakahinoissa kokoonsa nähden sekä näyttänyt luisteluvoimansa ja taitoelementtinsä. Myös nöyrä puolustuspelaaminen on maistunut nuorelle pelaajalle.

Eniten vaikeuksia McDavidille on tuottanut aloitukset (voittoprosentti vain 18) sekä nuoren miehen laukauksien taso, joka ei ole NHL:n mittapuun mukaan kovinkaan kaksinen - ainakaan vielä.

Paremmassa joukkueessa McDavid olisi voinut jo avata pistetilin, mutta sarjan pohjasakkaan kuuluvassa Edmontonissa kaikki tekeminen on paljon hankalampaa. Lisäksi Edmontonin 3-1- ja 2-0 -voittaneet Nashville ja St. Louis ovat joukkueita, joiden puolustuspeli on yleensä sarjan eliittiä.

Fakta on, että McDavilla on vastassa järjestäin maailman parhaat puolustajat. NHL:ssä pelin tekeminen ja varsinkin pisteiden sekä maalien takominen on huomattavasti vaikeampaa kuin Pohjois-Amerikan junioriliiga OHL:ssä.

Taitava Connor McDavid ei ole dominoinut mutta hän on pelannut hyvin. Kannattaa odottaa ainakin 20 ottelua ennen kuin vetää hänestä liian hätäisiä johtopäätöksiä. Sidney Crosbylla, Jevgeni Malkinilla, Ryan Getzlafilla on myös pistetili avaamatta, eivätkä hekään ole huonoja pelaajia.

Dallas Starsin suomalaismaalivahti Antti Niemellä on kahden ottelun jälkeen tehot 0+2, mediassa rajusti hypetetyllä Connor McDavidilla 0+0. Sinänsä hauska tilasto. Sen uskallan jo nyt povata, ettei McDavidilla ole asiaa Crosbyn NHL-tulokaskauden 2005-06 tehoihin 39+63=102.